U-I-87/01
Datum: 2003-07-10T00:00:00.000+02:00
ecli: ECLI:SI:USRS:2003:U.I.87.01
vrsta: občinski predpis
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 10.07.2003
dokument: US22555
akt: Odlok o enotni višini prispevka za priključitev na kanalizacijsko omrežje komunalnih odpadnih vod Občine Starše (Medobčinski uradni vestnik, št. 6/01)
resitev: zavrženje
izrek: Pobuda za začetek postopka za oceno ustavnosti Odloka o enotni višini prispevka za priključitev na kanalizacijsko omrežje komunalnih odpadnih vod Občine Starše (Medobčinski uradni vestnik, št. 6/01) se zavrže.
stavek: Drugi odstavek 24. člena Zakona o Ustavnem sodišču določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Pravni interes mora biti neposreden in konkreten, morebitna ugoditev pobudničnemu predlogu mora privesti do izboljšanja njenega pravnega položaja.
odlocitev: sklep
geslo: 1.4.9.2 - Ustavno sodstvo - Postopek - Stranke - Interes.

1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.

1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
podlaga: Člen 25, Zakon o Ustavnem sodišču [ZUstS]
vlagatelj: Cveta Završki, Loka
datum_vloge: 2001-04-12T22:00:00.000Z
datum_odlocitve: 2003-07-09T22:00:00.000Z

# U-I-87/01-15

10. 7. 2003

---

# SKLEP

Ustavno sodišče je v postopku za preizkus pobude Cveta Završkega iz Loke na seji dne 10. julija 2003

---

sklenilo:

Pobuda za začetek postopka za oceno ustavnosti Odloka o enotni višini prispevka za priključitev na kanalizacijsko omrežje komunalnih odpadnih vod Občine Starše (Medobčinski uradni vestnik, št. 6/01) se zavrže.

# OBRAZLOŽITEV

Pobudnik izpodbija Odlok o enotni višini prispevka za priključitev na kanalizacijsko omrežje komunalnih odpadnih vod Občine Starše (v nadaljevanju Odlok), ker naj občinski svetniki ne bi bili seznanjeni z investicijskim projektom izgradnje kanalizacijskih omrežij in centralne čistilne naprave. Ta dokument naj bi bil obravnavan na občinskem svetu brez strokovnih podlag za odločanje o višini priključnine na kanalizacijo.

Pobudnik meni, da je cena priključkov previsoka, saj predstavlja 50-odstotkov celotne investicije. Izpodbijani odlok naj bi dopuščal razlikovanje občanov glede na njihov socialni status, saj naj bi bila višina priključnine odvisna od tega, ali gre za takojšnje ali obročno plačilo oziroma za kasnejšo izvedbo priključka. Pobudnik navaja, da bi pri višini cene priključnine odvisno od tega morali upoštevati tudi plačilo ekološke takse, saj tistim občanom, ki bodo prej priključeni na kanalizacijo, ne bo treba več plačevati ekološke takse. Poleg tega naj bi bili končni stroški izvedbe priključka glede na oddaljenost od jaška različni, čeprav naj bi šlo za organizirano gradnjo.

V dopolnitvi pobude je pobudnik svoj pravni interes utemeljeval z zatrjevanjem, da je izpodbijani odlok v neskladju z 22. členom Ustave, ker ne zagotavlja enakopravnega položaja med uporabniki. Odlok naj bi bil sprejet brez večinske volje uporabnikov. Izpodbijani odlok naj bi bil v nasprotju z 2. členom Ustave, saj socialno ogrožene občane, ki ne bodo zmogli takojšnjega plačila, kaznuje s plačilom 20-odstotnega višjega zneska priključnine.

V skladu z drugim odstavkom 162. člena Ustave lahko vsakdo da pobudo za začetek postopka pred Ustavnim sodiščem, če izkaže svoj pravni interes. Drugi odstavek 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) določa, da je pravni interes za vložitev pobude podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji (tako npr. v sklepu št. U-I-18/98 z dne 19. 4. 2001, Uradni list RS, št. 37/01 in OdlUS X, 76) mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja. Tega pobudnik ni izkazal, zato je bilo treba pobudo zavreči.

Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.

---

Predsednica

dr. Dragica Wedam Lukić

---

zanjo

---

Sodnica

Milojka Modrijan